钦定古今图书集成/明伦汇编/氏族典/第285卷 > 黄度
## 钦定古今图书集成/明伦汇编/氏族典/第285卷 > 黄度

按《宋史黄度传》：“度字文叔，绍兴新昌人。好学读书，隆
兴元年进士，知嘉兴县，入监登闻鼓院，行国子监簿。
绍熙四年，守监察御史。宁宗即位，改右正言。韩𠈁胄
骤窃政柄，以意所好恶为威福，度具疏将论其奸，为
𠈁胄所觉，御笔遽除度直显谟阁，知平江府。度言：蔡
京擅权，天下所由以乱。今𠈁胄假御笔逐谏臣，使俛
首去，不得效一言，非为国之利也。”固辞。丞相赵汝愚
袖其疏入白，诏以冲佑禄归养。俄知婺州，坐不发觉
县令张元㢸赃罪，降罢。𠈁胄诛，天子思而召之，除太
常少卿，权吏部侍郎。累移疾，以集英殿修撰知福州，
迁宝谟阁待制，进龙图阁、知建康府，迁宝谟阁直学
士。度以人物为己任，推挽不休，《十上》“引年”之请，不许。
为礼部尚书。趣入觐，谢病丐去，遂以焕章阁学士知
隆兴府。归越，提举万寿宫。嘉定六年卒。